Babelscape/SREDFM huggingface dataset:
Τζοάν Γούντγουορντ

Η Τζοάν Γούντγουορντ (αγγλ.: "Joanne Gignilliat Trimmier Woodward", 27 Φεβρουαρίου 1930) είναι Αμερικανίδα ηθοποιός βραβευμένη με Όσκαρ Α΄ Γυναικείου Ρόλου για την ταινία του 1957 "Η Εύα δίχως πέπλο (The Three Faces of Eve)". Η ηθοποιός που υπήρξε σύζυγος του Πωλ Νιούμαν από το 1958 εώς και το θάνατό του το 2008 είναι επίσης γνωστή για τις ταινίες "Ο Φυγάς (The Fugitive, 1959)", "Καλοκαιρινοί Πόθοι, Χειμωνιάτικα Όνειρα (Summer Wishes, Winter Dreams, 1973)", "Πόθοι στην Κάψα του Καλοκαιριού (The Long, Hot Summer, 1958)", "Γνώρισα την Αγάπη, Γνώρισα τη Ζωή (Rachel, Rachel, 1968)", "Άγριες Μαργαρίτες (The Effect of Gamma Rays on Man-in-the-Moon Marigolds, 1972)" και "Ο Κύριος και η Κυρία Μπριτζ (Mr. & Mrs. Bridge, 1990)" (οι τέσσερις τελευταίες σε συνεργασία με τον Πωλ Νιούμαν).
Μάικ Τζόουνς

Ο Μάικ Τζόουνς ("Mike Fritzthadus Jones") είναι Αμερικάνος πρώην καλαθοσφαιριστής γεννημένος στις 10 Φεβρουαρίου του 1967 στο Φοίνιξ της Αριζόνα των ΗΠΑ.
Τζονί Πλασίντ

Ο Τζονί Πλασίντ (γεννημένος στις 29 Ιανουαρίου 1988 στο Μονφερμέιγ της Σεν-Σαιν-Ντενί) είναι Αϊτινός τερματοφύλακας με γαλλική υπηκοότητα, ο οποίος αγωνίζεται αυτόν τον καιρό στην γαλλική Σταντ ντε Ρενς.
Τσιταγκόνγκ

Η Τσιταγκόνγκ (Chittagong, Μπενγκάλι: চট্টগ্রাম, Chôţţogram) είναι το κύριο λιμάνι και η δεύτερη μεγαλύτερη πόλη του Μπανγκλαντές. Βρίσκεται στις όχθες του ποταμού Καρναπούλι, στον κόλπο της Βεγγάλης. Υπολογίζεται ότι ο πληθυσμός της είναι περίπου 6,5 εκατομμύρια κάτοικοι. Συχνά αποκαλείται η εμπορική πρωτεύουσα του Μπανγκλαντές.

Θέση εμπορικών συναλλαγών από τον 9ο αιώνα, η Τσιταγκόνγκ έχει μια πολυπολιτισμική κληρονομιά ισλαμικών, ινδουιστικών και βουδιστικών παραδόσεων. Η σύγχρονη πόλη αναπτύχθηκε κατά τη διάρκεια της βρετανικής κυριαρχίας ως ένα κομβικό σημείο για το εμπόριο πετρελαίου και τσαγιού χάρις στη σιδηροδρομική σύνδεση και την κατασκευή λιμανιού. Η πόλη έγινε επίσης κέντρο επαναστατικών κινημάτων ενάντια στους Βρετανούς, κυρίως την ένοπλη εξέγερση με επικεφαλής τον Σουρία Σεν το 1930. Ήταν, επίσης, σημαντική στρατιωτική βάση και το σημείο εφοδιασμού για τις συμμαχικές δυνάμεις, κατά τη διάρκεια της εκστρατείας της Βιρμανίας στο Β΄ Παγκόσμιο Πόλεμο. Μετά τη διχοτόμηση της Ινδίας το 1947, η Τσιταγκόνγκ έγινε μέρος του Ανατολικού Πακιστάν. Το 1971, το Ανατολικό Πακιστάν επαναστάτησαν κατά της άρνησης του δυτικού Πακιστάν να αποδέχεται τα αποτελέσματα των δημοκρατικών εκλογών. Η ανακήρυξη της ανεξαρτησίας του Μπανγκλαντές έγινε στην Τσιταγκόνγκ. Η πόλη ήταν τόπος έντονων μαχών, ναυτικών αποκλεισμών και αεροπορικών επιθέσεων.

Είναι η μεγαλύτερη βάση του Ναυτικού του Μπαγκλαντές. Το Τσιταγκόνγκ φημίζεται ως μια σχετικά καθαρή πόλη, αλλά εξακολουθεί να αντιμετωπίζει σημαντικά διοικητικά και κοινωνικοοικονομικά προβλήματα. Η ορεινή ενδοχώρα του Τσιταγκόνγκ είναι η περιοχή με τη μεγαλύτερη βιοποικιλότητα στο Μπαγκλαντές, με 2000 ενδημικά φυτά και διάφορα είδη άγριας φύσης απειλούμενα με εξαφάνιση. Το σύγχρονο Τσιταγκόνγκ είναι σημαντικός οικονομικός κόμβος στη Νότια Ασία. Είναι η έδρα του Χρηματιστηρίου της Τσιταγκόνγκ και σε πολλές από τις παλαιότερες και μεγαλύτερες εταιρείες του Μπαγκλαντές. Το λιμάνι του Τσιταγκόνγκ είναι το μεγαλύτερο διεθνές λιμάνι στον κόλπο της Βεγγάλης.
Νορμπέρτο Μπόμπιο

Ο Νορμπέρτο Μπόμπιο ("Norberto Bobbio", 18 Οκτωβρίου 1909 - 9 Ιανουαρίου 2004) ήταν Ιταλός φιλόσοφος, πολιτειολόγος και πολιτικός. Ανδρώθηκε μέσα στο πολιτικό και πνευματικό κλίμα του μεσοπολέμου. Συμμαθητής, συμφοιτητής και φίλος ανήσυχων ανθρώπων, όπως ο Λεόνε Γκίντσμπουργκ, ο Βιττόριο Φόα, ο Τσέζαρε Παβέζε, ο Μάσσιμο Μίλα, μαθητής καθηγητών όπως ο Αουγκούστιο Μόντι, Φραντσέσκο Ρουφίνι που συνετέλεσαν στην πνευματική του διαμόρφωση και την πολιτική του αφύπνιση, ο Μπόμπιο γίνεται πρώτα συνειδητός αντιφασίστας και έπειτα ενεργό μέλος της αντιφασιστικής ομάδας Δικαιοσύνη και Ελευθερία (Giustizia e Liberta). Καθηγητής της φιλοσοφίας του δικαίου αρχικά στο Καμερίνο, στην συνέχεια στην Πάντοβα και από το 1969-1979 στο Τορίνο, όπου παράλληλα δίδαξε και Πολιτειολογία αρθρογραφώντας σε ευρείας κυκλοφορίας εφημερίδες και επιστημονικά περιοδικά, όπως, «La Stampa», «Umanita», «Corriere della Sera», «Mondoperaio», «De Senectute», «Il Mondo», «Rivista di filosofia», «Resistenza», «Nuovi Argomenti», «Nuova Antologia», «Il Ponte», «New left Review», «Nuvole», «Repubblica», «Enciclopedia del Novocento - VIII», κ.α.
Toyota Tundra

Το Toyota Tundra είναι ένα μεγάλο επαγγελματικό pick-up αυτοκίνητο, που παράγεται από την ιαπωνική αυτοκινητοβιομηχανία Toyota στις ΗΠΑ, από τον Μάιο του 1999, κυρίως για τη Βόρεια Αμερική, καθώς και για λίγες ακόμα αγορές διεθνώς. Από τον Νοέμβριο του 2006, κατασκευάζεται η δεύτερη γενιά του, ενώ μέσα στο 2013 υπέστη μια έντονη ανανέωση. Το μοντέλο έχει διαμήκη κινητήρα εμπρός και κίνηση στους πίσω τροχούς ή στους τέσσερις τροχούς.
Κατηγορώ τους ανθρώπους

Το Κατηγορώ τους ανθρώπους είναι μια ελληνική δραματική - δικαστική ταινία του 1966, σε σκηνοθεσία Ντίνου Δημόπουλου και σε σενάριο Νίκου Φώσκολου. Η παραγωγή έγινε από τη Φίνος Φιλμ και πρωταγωνιστεί ο Νίκος Κούρκουλος.
Παπούτσι από τον τόπο σου

Το Παπούτσι από τον τόπο σου είναι αισθηματική ταινία του 1946 σε παραγωγή Φίνος Φιλμ και σε σκηνοθεσία Αλέκου Σακελλάριου, με το σενάριο να είναι γραμμένο από τον σκηνοθέτη αλλά και τον Χρήστο Γιαννακόπουλο.
Ο Πόνος της Αγάπης

Η ταινία Ο Πόνος της Αγάπης (αγγλ. Love Affair) είναι δράμα παραγωγής 1939, σε σκηνοθεσία Λίο ΜακΚάρεϊ και σενάριο των Ντέλμερ Ντέιβς και Ντόναλντ Όγκντεν Στιούαρτ, βασισμένο σε ιστορία του ίδιου του ΜακΚάρεϊ και της Μίλντρεντ Κραμ. Πρωταγωνιστές της ταινίας είναι οι Άιριν Νταν, Σαρλ Μπουαγιέ και Μαρία Ουσπένσκαγια.

Ο Πόνος της Αγάπης, έλαβε 6 υποψηφιότητες για βραβείο Όσκαρ το 1939, μεταξύ των οποίων και για Όσκαρ Καλύτερης Ταινίας και Α' Γυναικείου Ρόλου για την Άιριν Νταν. Η ταινία γυρίστηκε ξανά το 1957, από τον ίδιο τον ΜακΚάρεϊ και με τίτλο "Μεγάλε μου Έρωτα (An Affair to Remember)", ενώ το 1994 γυρίστηκε ακόμη μια, λιγότερο επιτυχημένη, εκδοχή με τίτλο "Ενας Μεγάλος Έρωτας (Love Affair)" και πρωταγωνιστές τους Γουόρεν Μπίτι, Ανέτ Μπένινγκ και Κάθριν Χέπμπορν στην τελευταία της κινηματογραφική εμφάνιση.
Αστυνομία της Βόρειας Ρηνανίας-Βεστφαλίας

Η Αστυνομία της Βόρειας Ρηνανίας-Βεστφαλίας είναι η μεγαλύτερη από τις αστυνομίες των 16 κρατιδίων της Γερμανίας επειδή στην Βόρεια Ρηνανία-Βεστφαλία κατοικεί σχεδόν το ένα τέταρτο του γερμανικού πληθυσμού. Υπάρχουν 50.000 αστυνομικοί για 19 εκατομμύρια πολίτες.
Never Before

Το Never Before είναι τραγούδι του χαρντ ροκ συγκροτήματος Deep Purple και συμπεριλαμβάνεται στο δίσκο ""Machine Head", ο οποίος κυκλοφόρησε τον Απρίλιο του 1972. Είναι το τέταρτο τραγούδι του δίσκου και το πρώτο το οποίο κυκλοφόρησε σαν σινγκλ, ακολουθούμενο μερικούς μήνες αργότερα από το "Smoke on the Water". Στη δεύτερη πλευρά του σινγκλ βρισκόταν το τραγούδι "When a Blind Man Cries"".
Lexus LS

Το Lexus LS (έως το 2005 διατέθηκε ως Toyota Celsior στην Ιαπωνία) είναι ένα μεγάλο πολυτελές σεντάν αυτοκίνητο της κατηγορίας F, που παράγεται από την ιαπωνική αυτοκινητοβιομηχανία Lexus, που είναι η πολυτελής θυγατρική της Toyota. Η πρώτη γενιά του μοντέλου κυκλοφόρησε τον Σεπτέμβριο του 1989, ως LS 400 και αρχικά μόνο στις ΗΠΑ, ενώ τον Ιανουάριο του 2017 στο Σαλόνι Αυτοκινήτου του Ντιτρόιτ παρουσιάστηκε η πέμπτη γενιά του. Το LS 400 ήταν και το πρώτο στην ιστορία μοντέλο που κυκλοφόρησε με το σήμα της Lexus, ενώ διαχρονικά θεωρείται επίσημα η ναυαρχίδα της μάρκας. Από την εισαγωγή της τέταρτης γενιάς του, το 2006, και μετά, διατίθεται και σε υβριδική έκδοση.

Οι πρώτες 4 γενιές του Lexus LS έφεραν κινητήρες V8, ενώ η 5η γενιά του μοντέλου προσφέρεται αποκλειστικά με κινητήρες 3.5 λίτρων V6 και 10-τάχυτο αυτόματο κιβώτιο. Το ακρωνύμιο LS σημαίνει Luxury Sedan = Πολυτελές Σεντάν. Ως κύριοι ανταγωνιστές του, θεωρούνται η Mercedes S-Class, η BMW Σειρά 7 και το Audi A8.
Porinetia Ora

Το Porinetia Ora («Ζήτω η Πολυνησία!») είναι πολιτικό κόμμα της Γαλλικής Πολυνησίας, αυτονομιστικής τάσης, το οποίο ιδρύθηκε την 1η Δεκεμβρίου 2004, είτις λίγο καιρό πριν από τις τοπικές εκλογές που έλαβαν χώρα τον Φεβρουάριο του 2005.

Ο ιδρυτής του είναι ο Ρεϊνάλντ Τεϊμαρί ο οποίος παραιτήθηκε του αξιώματός του έπειτα από την ανάληψη της προεδρίας της Ποδοσφαιρικής Συνομοσπονδίας Ωκεανίας το 2004. Είναι παλαιό μέλος του Tahoeraa huiraatira (από το 1995). 

Τωρινός του πρόεδρος είναι ο Τεϊβά Μανουταχί. « "Σήμερα, η πολιτική τάξη προσβάλλεται στην Συνέλευση της Πολυνησίας (…) Οι ψηφοφόροι αισθάνονται προδομένοι (…) Επιθυμώ να παλέψω ενάντια στον διπολισμό (…) Το να επιλέγει κανείς μεταξύ του UPLD και του Tahoera'a δεν αποτελεί επιλογή" », έχει δηλώσει μεταξύ άλλων ο πρόεδρος του Porinetia Ora στο "Tahiti Presse".

Το κόμμα παρουσίασε δύο υποψήφιους για τις βουλευτικές εκλογές του 2007 :
* τον Οραμά Μανουταχί (δυτικό τμήμα)
* τον Τεϊβά Μανουταχί (ανατολικό τμήμα)
Μεχμέτ Αλί Μπιράντ

Ο Μεχμέτ Αλί Μπιράντ ("Mehmet Ali Birand", 9 Δεκεμβρίου 1941 — 17 Ιανουαρίου 2013) ήταν φιλελεύθερος Τούρκος δημοσιογράφος, πολιτικός σχολιαστής και συγγραφέας.

Γεννήθηκε στις 9 Δεκεμβρίου του 1941 στη συνοικία Μπέηογλου της Κωνσταντινούπολης. Αποφοίτησε από το Λύκειο Γαλατασαράι.

Ξεκίνησε τη δημοσιογραφική του καριέρα το 1964 στην εφημερίδα "Milliyet". Το 1992 ξεκίνησε να εκφωνεί το δελτίο ειδήσεων του τηλεοπτικού σταθμού "Show TV". Ο Μπιράντ παρουσίαζε επίσης την πολιτική εκπομπή "32η μέρα", αρχικά στον τηλεοπτικό σταθμό Show TV και μετέπειτα στο "CNN Türk", όπου παρουσίαζε και τις ειδήσεις. Εργάστηκε και στο κανάλι "Kanal D", επίσης ως παρουσιαστής ειδήσεων.

Έγραψε αρκετά βιβλία, μεταξύ των οποίων τα "30 Sıcak Gün", "Diyet", "Türkiye’nin Avrupa Macerası", "12 Eylül 04.00" και "Emret Komutanım".

Ήταν μέλος του Δ.Σ. της ομάδας Γαλατασαράι.

Το Νοέμβριο του 2012, ο Μεχμέτ Αλί Μπιράντ αποκάλυψε σε τηλεοπτική εκπομπή πως, ενώ πάντοτε πίστευε πως είναι Τούρκος, πρόσφατα ανακάλυψε κουρδικές ρίζες στο γενεαλογικό του δέντρο.
Ντιναμό Μόσχας

Η Ντιναμό Μόσχας (ρωσικά: Динамо Москва) είναι ρωσική αθλητική κοινωνία με έδρα τη Μόσχα. Ιδρύθηκε από τον Φέλιξ Ντζερζίνσκι στις 18 Απριλίου του 1923. Η Ντιναμό Μόσχας ήταν το πρώτο ίδρυμα που δημιουργήθηκε από την αθλητική κοινωνία Ντιναμό (Спортивное общество Динамо) και το μόνο που παραμένει ακόμη και σήμερα ως «ΜΓΟ ΒΦΣΟ Ντιναμό» (МГО ВФСО Динамо) συνδεδεμένο με αυτή.
Top Gun

Το Top Gun είναι τίτλος αμερικανικής ταινίας, παραγωγής 1986. Την ταινία σκηνοθέτησε ο Τόνι Σκοτ και το σενάριο έγραψαν οι Τζιμ Κας και Τζακ Επς Τζούνιορ. Την παραγωγή ανέλαβαν οι Ντον Σίμσον και Τζέρι Μπρουκχάιμερ. Πρωταγωνιστούν οι Τομ Κρουζ, Κέλι Μακ Γκίλις και Βαλ Κίλμερ.

Κυκλοφόρησε στους κινηματογράφους στις 16 Μαΐου 1986 και γνώρισε τεράστια εμπορική επιτυχία, με συνολικές εισπράξεις 353,8 εκατομμύρια δολάρια παγκοσμίως. Μάλιστα έλαβε 5 υποψηφιότητες για Όσκαρ, κερδίζοντας εκείνο του Καλύτερου Πρωτότυπου Τραγουδιού.
Νεκρή πολιτεία

Το Νεκρή πολιτεία είναι ελληνική δραματική ταινία του 1951, σε παραγωγή Φίνος Φιλμ και σε σκηνοθεσία Φρίξου Ηλιάδη.
Το παρελθόν μιας γυναίκας

Το παρελθόν μιας γυναίκας είναι ελληνική δραματική ταινία του 1968, σε παραγωγή Φίνος Φιλμ και σε σκηνοθεσία Γιάννη Δαλιανίδη. Το σενάρια γράφτηκε από τον Νίκο Φώσκολο.
Σταυριά Ηρακλείου

Η Σταυριά Ηρακλείου είναι ακατοίκητος οικισμός ο οποίος βρίσκεται στη νότια πλευρά της Κρήτης, στο νομού Ηρακλείου, κοντά στον παραθαλάσσιο οικισμό της Σινδονίας της επαρχίας Βιάννου.
Audi R8

Το Audi R8 είναι ένα σπορ υπεραυτοκίνητο (supercar) που παρουσιάστηκε από τη γερμανική αυτοκινητοβιομηχανία Audi στις 30 Σεπτεμβρίου 2006 στο Σαλόνι Αυτοκινήτου του Παρισιού. Το R8 πρώτης γενιάς είχε εξελιχθεί από την quattro GmbH και βασίστηκε στη Lamborghini Gallardo. Το πρώτο R8 αρχικά ήταν διαθέσιμο μόνο με τον V8 κινητήρα 4.2 FSI μέχρι το 2009, όταν και προστέθηκε ο V10 κινητήρας 5.2 FSI (όλοι βενζίνης). Οι αποδόσεις είναι του 4.2 στους 425 hp και του 5.2 στους 525 hp. Το μοντέλο παραγωγής βασίστηκε στο πρωτότυπο Le Mans Quattro που παρουσιάστηκε μέσα στο 2003.

Η πρώτη γενιά του R8 παρήχθη μεταξύ του 2006 και του 2015, ενώ τον Μάρτιο του 2015 παρουσιάστηκε στο Σαλόνι Αυτοκινήτου της Γενεύης η δεύτερη γενιά του, που βασίστηκε στη Lamborghini Huracán, και μπήκε στην παραγωγή τον Μάιο.
Στάδιο Χοσέ Θορρίγια

Το Στάδιο Χοσέ Θορρίγια (ισπανικά: "Estadio José Zorrilla") είναι ένα γήπεδο ποδοσφαίρου στη Βαγιαδολίδ, Ισπανία. Το Στάδιο έχει χωρητικότητα 34.130 άτομα. 

Το στάδιο χτίστηκε το 1982. Το γήπεδο πήρε το όνομά του από τον ποιητή Χοσέ Θορρίγια. 

Ο πρώτος αγώνας που παίχτηκε στο γήπεδο ήταν ένας αγώνας του Ισπανική Λίγκα στις 20 Φεβρουαρίου του 1982

Φιλοξένησε το Παγκόσμιο Κύπελλο το 1982.
Mercedes-Benz W169

Το Mercedes-Benz W169 ήταν ένα πολυμορφικό αυτοκίνητο πόλης που παρήχθη από τη γερμανική αυτοκινητοβιομηχανία Mercedes-Benz από τον Σεπτέμβριο του 2004 έως τις 19 Απριλίου 2012. Επίσημα ήταν η δεύτερη γενιά της σειράς A-Class και αντικατέστησε το Mercedes-Benz W168, το οποία είχε εισάγει πρώτο την ονομασία A-Class. Μάλιστα η W169 συνέχισε την μεγάλη εμπορική επιτυχία της προκατόχου της, καθώς στις 26 Ιουνίου 2009 η παραγωγή της δεύτερης γενιάς έφτασε τα 750.000 αντίτυπα στο εργοστάσιο στη Γερμανία και την 1η Φεβρουαρίου 2012, μόλις λίγο πριν τη λήξη της παραγωγής της, έφτασε το 1 εκατομμύριο αντίτυπα. Αντικαταστάθηκε από την Mercedes-Benz W176, που ήταν η τρίτη γενιά της σειράς A-Class και η οποία μπήκε στην παραγωγή στις 16 Ιουλίου 2012.
Νέα Μάλγαρα

Τα Νέα Μάλγαρα είναι κωμόπολη της περιφερειακής ενότητας Θεσσαλονίκης, η οποία βρίσκεται 25 χλμ. δυτικά της Θεσσαλονίκης, ανάμεσα στη δυτική όχθη του Αξιού και στην ανατολική όχθη του Λουδία. Σύμφωνα με την απογραφή του 2011 έχει 3.652 κατοίκους, αποτελεί το μοναδικό οικισμό της Δημοτικής κοινότητας Νέων Μαλγάρων, που ανήκει στη Δημοτική ενότητα Αξιού, του Δήμου Δέλτα και είναι ενωμένο οικιστικά με Κύμινα 

Η Κοινότητα είχε συσταθεί στις 9 Ιουλίου 1918 και καταργήθηκε το 1997. Στη συνέχεια προσαρτήθηκε στον Δήμο Αξιού και με το Πρόγραμμα Καλλικράτης στο Δήμο Δέλτα.

Ο οικισμός δημιουργήθηκε το 1909 με την ονομασία Κοκμούς, όπου εγκαταστάθηκαν μουσουλμάνοι πρόσφυγες από τη Βοσνία. Το 1913 με την απελευθέρωση της Μακεδονίας και τη λήξη των Βαλκανικών Πολέμων εγκαταστάθηκαν στο χωριό πρόσφυγες από την Ανατολική Θράκη. Μετά τη συνθήκη της Λωζάνης οι Βόσνιοι διέφυγαν στην Τουρκία και στον οικισμό εγκαταστάθηκαν πρόσφυγες από την Ανατολική Θράκη (κυρίως Μάλγαρα).

Τα Νέα Μάλγαρα βρίσκονται σε μικρή απόσταση από το δέλτα του Αξιού και το Εθνικό Πάρκο Αλιάκμονα - Αξιού. Οι κάτοικοι ασχολούνται με την καλλιέργεια ρυζιού και μυδιών. Κάθε Σεπτέμβρη πραγματοποιούνται οι "Γιορτές Ρυζιού".
Περιτομή του Ιησού

Η Περιτομή του Ιησού αναφέρεται ως γεγονός στην επίγεια κατά σάρκα ζωή του Ιησού Χριστού, περισσότερο όμως κατ΄ εικασία εθιμικής και νομικής (θεοκρατικής) επιταγής. Τούτο αναφέρεται μόνο από έναν Ευαγγελιστή, τον Ευαγγελιστή Λουκά, ενώ οι άλλοι τρεις (Ματθαίος, Μάρκος και Ιωάννης) φέρονται να το αγνοούν. Ο Ευαγγελιστής Λουκάς αναφέρει την περιτομή αυτή μόνο ημερολογιακά, δηλαδή την 8η ημέρα από γεννήσεως, σύμφωνα με τον σχετικό εβραϊκό νόμο χωρίς όμως να προσδιορίσει ούτε τον τόπο, ούτε ποιος έκανε την περιτομή, ούτε το μέσον που χρησιμοποιήθηκε, που αποτελούν ιδιαίτερα σημαντικά στοιχεία στη ζωή ενός Ιουδαίου αφού τότε ονοματίζεται και ακολουθεί σχετική επί τούτου εορτή. Μνεία για τέτοια εορτή που ν΄ ακολούθησε της περιτομής του μικρού Ιησού δεν απαντάται σε κανένα ιερό κείμενο.
Άπελντοορν

Το Άπελντοορν (Apeldoorn) () είναι πόλη και έδρα δήμου της ολλανδικής επαρχίας Χέλντερλαντ (Gelderland). Η πόλη έχει πληθυσμό 137.683 κατοίκους (2012). Ο δήμος έχει έκταση 341,13 χιλιόμετρα και πληθυσμό 157.223 (2012) κατοίκους. Η μεγάλη του έκταση κατατάσσει το δήμο στην 5η θέση στην Ολλανδία, ενώ ο πληθυσμός του στη 12η.

Το Άπελντοορν είναι μία πόλη που αναπτύχθηκε οικιστικά μόλις κατά τον περασμένο αιώνα, ενώ δεν απέκτησε ποτέ Χάρτα Δικαιωμάτων, που χαρακτηρίζει όλες σχεδόν τις ολλανδικές πόλεις. Άλλο αξιοσημείωτο είναι ότι, από τον συνολικό πληθυσμό της πόλης, οι 93.000 περίπου έχουν εργασία, στοιχείο που την τοποθετεί στις ολλανδικές πόλεις με ελάχιστη ανεργία.

Θεωρείται μία εξαιρετικά «πράσινη» πόλη, με πολλές μονοκατοικίες που έχουν και μνημειακό χαρακτήρα, ενώ αντίθετα έχει ελάχιστες πολυκατοικίες.

Είναι ή έδρα της μεγάλης ασφαλιστικής εταιρείας Αχμέια (Achmea) και της μάρκας ποδηλάτων Σπάρτα (Sparta). Επίσης, εδώ στεγάζονται η Ολλανδική Αστυνομική Ακαδημία (de Nederlandse Politieacademie), και το Θεολογικό πανεπιστήμιο (Theologische Universiteit Apeldoorn). 

Τέλος, θεωρείται ως «βασιλική» πόλη, διότι από εκεί κατάγονται ο Γουλιέλμος Γ’, και οι Πριγκίπισσες Μαργαρίτα και Βιλελμίνα.
Τιμ Ντάνκαν

Ο Τιμ Ντάνκαν (αγγλικά: "Timothy Theodore Duncan", γεννήθηκε 25 Απριλίου 1976) είναι Αμερικανός πρώην καλαθοσφαιριστής που αγωνίστηκε με τους Σαν Αντόνιο Σπερς στο NBA. Θεωρείται ένας από τους καλύτερους παίκτες στην ιστορία του αθλήματος.

Γεννήθηκε στο Κρίστιανστεντ των Αμερικανικών Παρθένων Νήσων. Έχει ύψος 2,11 μ. και αγωνιζόταν στην θέση του πάουερ φόργουορντ ή του σέντερ. Θεωρείται ένας από τους καλύτερους πάουερ φόργουορντ στην ιστορία του NBA. Πέντε φορές πρωταθλητής ΝΒΑ, δύο φορές MVP του NBA, τρεις φορές MVP των τελικών του NBA, NBA Rookie της χρονιάς 1998 και 13 φορές NBA All-Star παίκτης. Επιλέχθηκε στο ΝΒΑ ντραφτ του 1997 ως πρώτη επιλογή και οδήγησε τους Σπερς στην κατάκτηση 5 πρωταθλημάτων ΝΒΑ (1999, 2003, 2005, 2007 και 2014). Συμμετείχε επίσης στους Ολυμπιακούς Αγώνες της Αθήνας όπου κέρδισε χάλκινο μετάλλιο με την ομάδα των ΗΠΑ.
Chromium

Ο Chromium είναι ένας ανοιχτού κώδικα φυλλομετρητής (αγγλικά. "web browser") που αναπτύσσεται από το The Chromium Project. Στον κώδικα του Chromium βασίζεται ο κώδικας του Google Chrome. Oι δυο περιηγητές μοιράζονται τον ίδιο κώδικα, αν και υπάρχουν κάποιες μικρές διαφορές στα χαρακτηριστικά και έχουν διαφορετικές αδειοδοτήσεις.

Το έργο Chromium, παίρνει το όνομα από το στοιχείο χρώμιο χάρη στο οποίο γίνεται η επιχρωμίωση. Η πρόθεση της Google, όπως εκφράζεται στην τεκμηρίωση του έργου, είναι ότι το "Chromium" θα μπορούσε να είναι το όνομα του έργου ανοικτού κώδικα και ότι η τελική ονομασία του προϊόντος θα ήταν "Chrome". Διάφοροι προγραμματιστές έχουν πάρει τον κώδικα του Chromium και έχουν φτιάξει δικές τους εκδόσεις κάτω από το όνομα αυτού, οι λεγόμενες εκδόσεις της κοινότητας.

Ένας από τους κύριους στόχους του προγράμματος είναι ο Chrome να γίνει ένα κέλυφος με διαχείριση παραθύρων και καρτελών για το διαδίκτυο, σε αντίθεση με αυτό που είναι ένας παραδοσιακός περιηγητής. Η εφαρμογή έχει σχεδιαστεί για να έχει μια μινιμαλιστική διεπαφή χρήστη . Οι προγραμματιστές αναφέρουν ότι «πρέπει να αισθάνονται ελαφρότητα (νοητικά και σωματικά) και γρήγορα».
Μοσέ Σαφντί

O Μοσέ Σαφντί (Moshe Safdie) γεννήθηκε στη Χάιφα, Ισραήλ, το 1938. Φοίτησε σε σχολείο στο Ισραήλ κατά τη διάρκεια των ετών διαμόρφωσης του κράτους, μετακόμισε στον Καναδά με την οικογένειά του ως έφηβος, και τελικά αποφοίτησε από το Πανεπιστήμιο McGill το 1961 με πτυχίο στην αρχιτεκτονική. Το 1959, παντρεύτηκε τη Nina Nusynowicz με την οποία έχει ένα γιο και μία κόρη, ενώ το 1981, παντρεύτηκε τη φωτογράφο Michal Ronnen, με την οποία απέκτησε δύο κόρες.
Σποκάν

Το Σποκάν (αγγλικά: "Spokane", στα αγγλικά προφέρεται «Σπο(ου)κάν» (ΔΦΑ: /spoʊˈkæn/, spoh-kan)) είναι πόλη που βρίσκεται στις βορειοδυτικές Ηνωμένες Πολιτείες στην πολιτεία της Ουάσινγκτον. Έλκει το όνομά της από την αυτόχθονη φυλή των Σποκάν. Είναι η μεγαλύτερη πόλη και έδρα της ομώνυμης κομητείας, και το μητροπολιτικό κέντρο της περιοχής στα βορειοδυτικά. Η πόλη βρίσκεται στον ποταμό Σποκάν στην Ανατολική Ουάσιγκτον, 92 μίλια (148 χλμ) νότια από τα καναδικά σύνορα, περίπου 15 μίλια (24 χλμ) από τα σύνορα Ουάσιγκτον-Άινταχο, και 230 μίλια (370 χλμ) ανατολικά του Σιάτλ. Ιδρύθηκε το 1871 και έχει πληθυσμό 208.916 κατοίκων. Είναι η δεύτερη μεγαλύτερη πόλη της πολιτείας.
Burn

Το Burn είναι τραγούδι του χαρντ ροκ συγκροτήματος Deep Purple. Είναι το πρώτο κομμάτι του ομώνυμου δίσκου, ο οποίος κυκλοφόρησε τον Φεβρουάριο του 1974.
Might Just Take Your Life

Might Just Take Your Life είναι ο τίτλος του τραγουδιού του χαρντ ροκ συγκροτήματος, Deep Purple. Το κομμάτι αυτό, είναι το δεύτερο τραγούδι του δίσκου "Burn", ο οποίος κυκλοφόρησε τον Φεβρουάριο του 1974, γνωρίζοντας μεγάλη επιτυχία.
Λουίς Μπαραγάν

Ο Λουίς Μπαραγάν (ισπ.: "Luis Ramiro Barragán Morfín", 9 Μαρτίου 1902 - 22 Νοεμβρίου 1988) ήταν Μεξικανός αρχιτέκτονας. Σπούδασε πολιτικός μηχανικός στην πόλη του, την Γουαδαλαχάρα στο Μεξικό. Προσπάθησε να συμφιλιώσει την παραδοσιακή Μεξικανική αρχιτεκτονική με το διεθνή μοντερνισμό. Ο Μπαραγάν έχει θεωρηθεί μοντερνιστής, μινιμαλιστής και μεταμοντερνιστής, αλλά τα έργα του είναι προσωπικά και υποβλητικά και συχνά αψηφούν τις κατηγοριοποιήσεις.
Κάρλος Πιντάδο

Ο Κάρλος Πιντάδο ("Carlos Pintado", 1974) είναι βραβευμένος Κουβανός ποιητής και συγγραφέας, που μετανάστευσε στις Η.Π.Α. στις αρχές της δεκαετίας του ’90. Το βιβλίο του "Autorretrato en azul" κέρδισε στην Ισπανία το Διεθνές Βραβείο Ποίησης Σεν Ζορντί (Sant Jordi) ανάμεσα σε 526 έργα από όλο τον κόσμο. Ένα άλλο του βιβλίο, το "El azar y los tesoros" επιλέχτηκε το 2008 ως ένα από τα δώδεκα έργα που συμμετείχαν στον τελικό για το Βραβείο Αδωνάις (Adonais) της Ισπανίας. Ο Κάρλος Πιντάδο είναι ακόμα ο συγγραφέας των "El diablo en el Cuerpo", και "La rosa de Coleridge".

Την ποιητική του συλλογή "Rimas Tropicales" παρουσίασε για πρώτη φορά παγκοσμίως στο Σαν Φρανσίσκο τον Ιούνιο του 2011 η χορωδία The San Francisco Girls Chorus, μια από τις πιο αξιόλογες χορωδίες, που κέρδισε πέντε φορές το βραβείο Γκράμμυ (Grammy) και τραγούδησε στην τελετή ορκωμοσίας του Προέδρου Μπαράκ Ομπάμα το 2009 στον Λευκό Οίκο.

Άλλα ποιήματα, διηγήματα και άρθρα του Κάρλος Πιντάδο έχουν μεταφραστεί στα Αγγλικά, τα Γερμανικά, τα Τουρκικά, τα Ιταλικά και τα Γαλλικά, και εκδόθηκαν σε πολλά περιοδικά και συλλογές, όπως: Ante el espejo (Μαδρίτη, 2008), Adiós (Mαδρίτη, 2006) Aldabonazo en Trocadero 162 ( Eκδ. Aduana Vieja, Mαδρίτη, 2008), Una voz en el abismo (Περού, 2007), Colección de poesía Editorial Ego group, Inc, Miami), Antología de la poesía cubana del exilio (Aduana Vieja, Ισπανία, 2011), καθώς και λογοτεχνικά περιοδικά, όπως: Blancomóvil, Enfocarte, 13trenes, Decir del Agua, La HabanaElegante, Baquiana, Linenmagazine, Artelibertino, La Zorra y el Cuervo, Zafra Lit, Linen magazine, Revista Encuentro και Revista Parteaguas, για να αναφέρουμε ενδεικτικά μόνο μερικά από την Ισπανία, την Τουρκία, το Μεξικό, τη Γερμανία, την Αργεντινή, την Κούβα και τις Η.Π.Α.

Στην Ελλάδα δεν έχει κυκλοφορήσει ακόμα κανένα βιβλίο του.
Καρασούμι

Το Καρασούμι είναι ένα φαγώσιμο προϊόν που παρασκευάζεται από αλατισμένα και αποξηραμένα στον ήλιο αυγά κέφαλου. Είναι παρόμοιο με το ελληνικό αυγοτάραχο. Το καρασούμι θεωρείται σπάνιο έδεσμα στην Ιαπωνία και τρώγεται με την συνοδεία Σάκε. Μία από της σπεσιαλιτέ του Ναγκασάκι είναι καρασούμι με αλατισμένα αυγά αχινού και κονοβάτα (ζυμωμένα εντόσθια ψαριού). Επίσης η πόλη Τουνγκάνγκ στην Ταϊβάν παράγει καρασούμι άριστης ποιότητας.
Πανεπιστήμιο του Σέφιλντ

Το Πανεπιστήμιο του Σέφιλντ είναι ένα ερευνητικό πανεπιστήμιο που εδρεύει στην πόλη Σέφιλντ, στην Κομητεία του Νότιου Γιορκσάιρ, Αγγλία. Είναι ένα από τα πρώτα βιομηχανικά πανεπιστήμια της Αγγλίας (ή αλλιώς 'red brick') και είναι μέλος του Russell Group, το οποίο συγκεντρώνει τα είκοσι κορυφαία ακαδημαϊκά ιδρύματα του Ηνωμένου Βασιλείου. 

Το 2001 ανακηρύχθηκε ως το "Πανεπιστήμιο της Χρονιάς" από την Sunday Times. Το 2012, κατατάχθηκε από το QS World University Rankings, ως 66ο καλύτερο πανεπιστήμιο παγκοσμίως, ενώ ένα χρόνο πριν, το 2011, βραβεύτηκε ως το "Πανεπιστήμιο της Χρονιάς" από την Times Higher Education. Θεωρείται ως ένα από τα ηγετικά πανεπιστήμια της Αγγλίας. . Εν έτει 2013, η Times Higher Education ανακήρυξε το Σέφιλντ ως το πανεπιστήμιο με την καλύτερη Φοιτητική Ένωση της Αγγλίας, ενώ το κατέταξε τρίτο αγγλικό Πανεπιστήμιο (στην ίδια θέση με το Κέμπριτζ) σε εμπειρία σπουδών και πέμπτο καλύτερο στην ασφάλεια στο campus. Τέλος η Times Higher Education, κατέταξε τις εγκαταστάσεις της βιβλιοθήκης ως τις δεύτερες καλύτερες του Ηνωμένου Βασιλείου και την ποιότητα της διδασκαλίας ως την πέμπτη καλύτερη. 

Επιπροσθέτως, το πανεπιστήμιο κατατάσσεται συνεχώς στα καλύτερα 100 πανεπιστήμια, τόσο του Ηνωμένου Βασιλείου, όσο και του κόσμου, από το Πανεπιστήμιο Shanghai Jiao Tong, την Times Higher Education World University Rankings και την QS World University Rankings. Το 2008, κατά τη διάρκεια της εθνικής Αξιολόγησης Ερευνητικού Προϊόντος (RAE 2008), το Πανεπιστήμιο του Σέφιλντ έλαβε την βαθμολογία "παγκοσμίως ηγετική έρευνα" και "παγκοσμίως εξαιρετική έρευνα" στα 41 ερευνητικά αντικείμενα του από τα συνολικά 49 που κατατέθηκαν προς αξιολόγηση. Το γεγονός αυτό τοποθετεί το Πανεπιστήμιο στα καλύτερα 10 πανεπιστήμια του Russell Group.

Τα ερευνητικά αντικείμενα στα οποία διαθέτει παγκόσμιο ακαδημαϊκό κύρος και φήμη είναι η Ιατρική, οι Επιστήμες Μηχανικού, η Αεροναυπηγική, και οι Πολιτικές Επιστήμες. Tο Πανεπιστήμιο μετρά μέχρι στιγμής πέντε νομπελίστες. 

Η παγκοσμίου φήμης Σχολή Μηχανικών του Πανεπιστημίου, είναι η μεγαλύτερη σχολή μηχανικών της Αγγλίας με περισσότερους από 4000 φοιτητές και με μεγαλύτερη ερευνητική δραστηριότητα από την αντίστοιχη σχολή του Κέμπριτζ. Με τις νέες επενδύσεις σε ερευνητικές εγκαταστάσεις και κτιριακή υποδομή ύψους 200 εκατομμυρίων ευρώ, το πανεπιστήμιο φιλοδοξεί να αποκτήσει το καλύτερο τμήμα μηχανικών στον κόσμο.
Νίκος Κατσικοκέρης

Ο Νίκος Κατσικοκέρης είναι ένας Έλληνας Ποδοσφαιριστής. Γεννήθηκε στις 19 Ιουνίου 1988 στην Αμφιλοχία και η φυσική του θέση είναι κεντρικός επιθετικός. 

Έχει αγωνιστεί σε όλες τις εθνικές κατηγορίες. Στην Α' Εθνική μετράει 36 συμμετοχές και 7 τέρματα.
Νικόλαος Ζουμπουλίδης

Ο Νικόλαος Ζουμπουλίδης (1888-1969) ήταν Έλληνας αρχιτέκτονας
Σοσιαλδημοκρατική Συμμαχία

Η Σοσιαλδημοκρατική Συμμαχία (ισλ. "Samfylkingin") είναι ένα ισλανδικό σοσιαλδημοκρατικό πολιτικό κόμμα. Τοποθετείται στην κεντροαριστερά στο πολιτικό φάσμα και ηγείται του κυβερνητικού συνασπισμού στον οποίο συμμετέχει και το Κίνημα Αριστερών Πρασίνων. Έγινε το μεγαλύτερο κόμμα της Ισλανδίας μετά από τις εκλογές του 2009, ενώ η τωρινή αρχηγός του Γιόχανα Σιγκουρδαντότιρ είναι η νυν πρωθυπουργός της χώρας. 

Η Σοσιαλδημοκρατική Συμμαχία ιδρύθηκε το 1999 ως εκλογικός συνασπισμός για τις εκλογές του ίδιου έτους, στον οποίο συμμετείχαν τα τέσσερα σημαντικότερα αριστερά κόμματα της χώρας: το Σοσιαλδημοκρατικό Κόμμα, η Λαϊκή Συμμαχία, η Λίστα Γυναικών και η Εθνική Αφύπνιση. Η συμμαχία μετατράπηκε σε ενιαίο κόμμα στις 5 Μαΐου 2000. Η συγχώνευση πραγματοποιήθηκε έτσι ώστε να σχηματιστεί ένας ενιαίος κεντροαριστερός αντίπαλος του κεντροδεξιού Κόμματος Ανεξαρτησίας. Ένα τμήμα του κόμματος, όμως, αντιδρώντας σε ορισμένες αρχές του κόμματος που βασίζονταν στις αντίστοιχες αρχές του Εργατικού Κόμματος Ηνωμένου Βασιλείου υπό του Τόνι Μπλερ, αποχώρησε και δημιούργησε το Αριστερό-Πράσινο Κίνημα. Η ιδεολογία του τελευταίου βασίζεται σε αρχές του δημοκρατικού σοσιαλισμού με στοιχεία πολιτικής οικολογίας και ευρωσκεπτικισμού. Το Ισλανδικό Κίνημα - Ζωντανή Χώρα ενσωματώθηκε στη Σοσιαλδημοκρατική Συμμαχία τον Μάρτιο του 2009. 

Αρχηγός του κόμματος είναι από το 2016 ο Λόγκι Μαρ Έιναρσον.
Αϊλίν Γκρέι

Η Κάθλιν Αϊλίν Γκρέι ("Kathleen Eileen Moray Gray", 9 Αυγούστου 1878 - 31 Οκτωβρίου 1976) ήταν Ιρλανδή σχεδιάστρια επίπλων και αρχιτέκτονας, με έργα πρωτοποριακά για τη μοντέρνα αρχιτεκτονική.

Σπούδασε στη σχολή Καλών Τεχνών "Slade" στο Λονδίνο (1898-1902) και το 1902 μετακόμισε στο Παρίσι όπου σπούδασε σχέδιο στο "Ecole Colarossi" και στην "Académie Julian".
Εξειδικεύτηκε στην τέχνη της λάκας από τον Mr. D. Charles στο Λονδίνο και τον ιάπωνα Seizo Sugawara στο Παρίσι. 
Το 1913 εκθέτει για πρώτη φορά έργα της σε λάκα στο Salon des Artistes Decorateurs και 6 χρόνια αργότερα αναλαμβάνει να ανακαινίσει ένα ολόκληρο διαμέρισμα από την Mme Mathieu-Levy για το οποίο σχεδιάζει τη σειρά “Brick Screens”. 
Το 1922 ανοίγει στο Παρίσι την προσωπική της γκαλερί με την επωνυμία Jean Desert. 
Ακολουθούν εκθέσεις στο Άμστερνταμ και το Παρίσι. Οι εκθέσεις αυτές τράβηξαν την προσοχή του ολλανδικού περιοδικού τέχνης Wendingen το οποίο εκδίδει το 1924 ένα ειδικό τεύχος με έργα της. 
Στην μακροχρόνια πορεία της στο χώρο του design, σχεδίασε πλήθος επίπλων όπως φωτιστικά, χαλιά, διαχωριστικά δωματίων, τραπέζια, πολυθρόνες, σκαμπό, ντουλάπια, συρταριέρες χρησιμοποιώντας ως κυρίαρχα υλικά το μέταλλο και το γυαλί.
Έριχ Μέντελσον

Ο Έριχ Μέντελσον ("Erich Mendelsohn", 21 Μαρτίου 1887 - 15 Σεπτεμβρίου 1953) ήταν Γερμανός αρχιτέκτονας που έζησε στα τέλη του 19ου αιώνα και στις αρχές του 20ου, και που το έργο του μπορεί να ενταχθεί στο μοντέρνο κίνημα της αρχιτεκτονικής.
Γιαν Ντούικερ

Ο Γιαν Ντούικερ (Jan Duiker) (Χάγη, 1 Μαρτίου 1890 – Άμστερνταμ, 23 Φεβρουαρίου 1935), είναι από τους πιο σημαντικούς Ολλανδούς αρχιτέκτονες του μοντέρνου κινήματος (νέα αντικειμενικότητα). Σπούδασε αρχιτεκτονική στο πολυτεχνείο του Ντελφτ, όπου και γνώρισε τον Μπέρναρντ Μπάιφουτ, με τον οποίο αργότερα συνεργάστηκαν. Μετά την αποφοίτησή του, το 1913, εργάστηκε για αρκετά χρόνια στο γραφείο του καθηγητή Χένρι Έβερς. Παρά τη σύντομη διάρκεια ζωής του, ο Ντούικερ κατόρθωσε να δημιουργήσει μια φωτεινή και λειτουργική αρχιτεκτονική που εκφράζεται στο πλούσιο έργο του. Πέθανε από καρκίνο ένα χρόνο μετά τη διάγνωση της ασθένειας του, ενώ το τελευταίο σχέδιό του, για το Ξενοδοχείο Gooiland, ολοκληρώθηκε ένα χρόνο μετά το θάνατό του, από τον Μπέρναρντ Μπάιφουτ.
BBC Sessions 1968–1970

BBC Sessions 1968–1970 είναι ο τίτλος της συλλογής τραγουδιών του χαρντ ροκ συγκροτήματος Deep Purple, η οποία κυκλοφόρησε σε μορφή διπλού CD, στις 7 Νοεμβρίου του 2011. Η συλλογή περιλαμβάνει τραγούδια τα οποία ηχογραφήθηκαν από το BBC, στο διάστημα από τις 18 Ιουνίου 1968 μέχρι και τις 23 Σεπτεμβρίου 1970. Στα κομμάτια της συλλογής, συμμετείχαν η πρώτη και η δεύτερη γραμμή μελών του συγκροτήματος. Έτσι, στο πρώτο CD της συλλογής, οι Deep Purple εμφανίζονται με τον Ροντ Έβανς και το Νικ Σίμπερ στη σύνθεση τους και στο δεύτερο CD με τον Ίαν Γκίλαν και τον Ρότζερ Γκλόβερ. Επίσης, συμπεριλαμβάνονται συνεντεύξεις με τον τραγουδιστή Ροντ Έβανς και τον κιμπορντίστα Τζον Λορντ.

Η κυκλοφορία έγινε από την εταιρεία "ΕΜΙ" στο πλαίσιο των αρχειακών εκδόσεων παλιότερων ηχογραφήσεων του συγκροτήματος. Παρ' όλα αυτά, τα τραγούδια του δεύτερου CD έχουν κυκλοφορήσει στο παρελθόν, μέσω των εκδόσεων ""Listen, Learn, Read On" και "The Anthology"".
Αντώνης Ρίκκα

Ο Αντώνης Ρίκκα είναι Έλληνας πρώην ποδοσφαιριστής, γεννημένος στη Μασσαλία στις 3 Μαρτίου 1986.
Χανς Βίτβερ

Ο Χανς Βίτβερ ("Hans Wittwer") ήταν ελβετός αρχιτέκτονας. Γεννήθηκε στις 4 Φεβρουαρίου του 1894 στη Βασιλεία της Ελβετίας και πέθανε στις 19 Μαρτίου του 1952. Ελβετός αρχιτέκτονας που έζησε και εργάστηκε στην Ελβετία και τη Γερμανία από το 1927 ως το 1934.
Woman from Tokyo

Το Woman from Tokyo είναι τραγούδι του χαρντ ροκ συγκροτήματος Deep Purple, το οποίο κυκλοφόρησε το 1973 και συμπεριλαμβάνεται στο δίσκο "Who Do We Think We Are". Είναι το πρώτο κομμάτι του δίσκου και κυκλοφόρησε σε μορφή σινγκλ σε παγκόσμια κλίμακα εκτός Μεγάλης Βρετανίας, γνωρίζοντας αρκετά μεγάλη επιτυχία, ιδιαίτερα στις χώρες της κεντρικής Ευρώπης, ενώ έχει γίνει ένα από γνωστότερα τραγούδια του συγκροτήματος.
Νευροηθική

Η Νευροηθική είναι η τομή των επιστημών της Βιοηθικής με τις Νευροεπιστήμες. Ως αντικείμενο μελέτης έχει τις ηθικές, κοινωνικές και νομικές επιπτώσεις των τεχνολογικών επιτευγμάτων καθώς επίσης και των εφαρμογών τους οι οποίες προκύπτουν από την έρευνα των Νευροεπιστημών.

Το πεδίο της Νευροηθικής υπάρχει μόλις λίγα χρόνια ως αυτούσιο αναγνωρισμένο πεδίο στην παγκόσμια επιστημονική κοινότητα. Για τον λόγο αυτό είναι επισφαλές να οριοθετηθεί επακριβώς μιας και συνεχώς εξελίσσεται, δείχνοντας ότι τα όριά του κινούνται και διευρύνονται παράλληλα με τα όρια της τεχνολογίας. Ωστόσο μια πρώτη απόπειρα χαρτογράφησης την Νευροηθικής έλαβε χώρα στις 13 και 14 Μαΐου του 2002 στο Σαν Φρανσίσκο των ΗΠΑ. Το Πανεπιστήμιο Στάνφορντ υπό την αιγίδα του φιλανθρωπικού οργανισμού Dana Foundation, διοργάνωσε το συνέδριο "Neuroethics: Mapping the field" στο οποίο συμμετείχαν 150 επιστήμονες από τους τομείς των νευροεπιστημών, της βιοηθικής, της νομικής και αρμόδιους για τον σχεδιασμό της κοινωνικής πολιτικής για να συζητήσουν το νέο αυτό πεδίο.

Πρώτος ο William Safire παρουσίασε τον όρο Νευροηθική, για να ορίσει την ηθικοκοινωνική διάσταση των θεμάτων που ανακύπτουν από την ραγδαία εξέλιξη των τεχνολογικών εφαρμογών στις Νευροεπιστήμες.
Αλέξανδρος Τζώνης

Ο Αλέξανδρος Τζώνης (8 Νοεμβρίου 1937) είναι Έλληνας αρχιτέκτονας, ερευνητής και συγγραφέας. Έχει συμβάλει στην ιστορία και θεωρία της αρχιτεκτονικής, συνδυάζοντας επιστημονικές και ανθρωπιστικές θεωρίες στη σύνθεση. Από το 1975 συνεργάζεται στα περισσότερα ερευνητικά του έργα με τη Λιάν Λεφέβρ (Liane Lefaivre). Το 1985 ίδρυσε και από τότε διευθύνει τα Συστήματα Γνώσης Σχεδιασμού (Design Knowledge Systems - DKS), ένα ερευνητικό ινστιτούτο για τη μελέτη της αρχιτεκτονικής μεθοδολογίας και την ανάπτυξη σχεδιαστικών εργαλείων στο Πολυτεχνείο του Ντελφτ (TU Delft).
Χουάν Αντόνιο Βιγιακάνιας

Ο Χουάν Αντόνιο Βιγιακάνιας (Juan Antonio Villacañas) ήταν ισπανός ποιητής, συγγραφέας και κριτκός (γεν. 1922 στο Τολέδο της Ισπανίας- 21 Αυγούστου 2001)
Α.Ι. Τεχνητή Νοημοσύνη

Α.Ι. Τεχνητή Νοημοσύνη (αγγλικά: "A.I. Artificial Intelligence") είναι ο τίτλος αμερικανικής δραματικής ταινίας επιστημονικής φαντασίας, παραγωγής 2001 σε σκηνοθεσία, παραγωγή και σενάριο του Στίβεν Σπίλμπεργκ. Η ταινία είναι βασισμένη στο διήγημα «Super-Toys Last All Summer Long» του Μπράιαν Άλντις. Τοποθετημένη κάπου στο μέλλον, η ταινία διηγείται την ιστορία του Ντέιβιντ, ενός ανδροειδούς (ανθρωπόμορφου ρομπότ) με τη μορφή μικρού παιδιού προγραμματισμένου με την ικανότητα να αγαπάει.

Η ανάπτυξη της ταινίας ξεκίνησε αρχικά με τον σκηνοθέτη Στάνλεϊ Κιούμπρικ στις αρχές της δεκαετίας του 1970. Ο Κιούμπρικ προσέλαβε αρκετούς σεναριογράφους μέχρι και τη δεκαετία του 1990, συμπεριλαμβανομένων των Μπράιαν Άλντις, Μπομπ Σο, Ίαν Γουάτσον και Σάρα Μέιτλαντ. Το πρότζεκτ παρέμεινε στο στάδιο της ανάπτυξης για χρόνια, εν μέρει επειδή ο Κιούμπρικ πίστευε ότι η τεχνολογία δημιουργίας εικόνων με τη χρήση υπολογιστή δεν ήταν αρκετά προηγμένη για να δημιουργήσει τον χαρακτήρα του Ντέιβιντ, τον οποίο θεωρούσε ότι κανένα παιδί-ηθοποιός δεν θα μπορούσε πειστικά να υποδυθεί. Το 1995, ο Κιούμπρικ παρέδωσε το πρότζεκτ στον Σπίλμπεργκ, αλλά η ταινία δεν προχώρησε προς υλοποίηση παρά μέχρι τον θάνατο του Κιούμπρικ το 1999. Ο Σπίλμπεργκ παρέμεινε πιστός στο σεναριακό προσχέδιο του Ίαν Γουάτσον για να γράψει το σενάριο.

Η ταινία έλαβε θερμής υποδοχής από τους κριτικούς και έγινε εισπρακτική επιτυχία αποφέροντας συνολικά 235,9 εκατομμύρια δολάρια παγκοσμίως. Έλαβε δύο υποψηφιότητες για Όσκαρ και τρεις για Χρυσή Σφαίρα.

Μετά τους τίτλους τέλους εμφανίζεται η αφιέρωση «Για τον Στάνλεϊ Κιούμπρικ».
Πρίμο Λέβι

Ο Πρίμο Λέβι (Primo Levi) (1919-1987) ήταν Ιταλοεβραίος συγγραφέας και ποιητής. 

Συνελήφθη στα τέλη του 1943 στη βόρεια Ιταλία από τη φασιστική αστυνομία και φυλακίστηκε στο στρατόπεδο συγκέντρωσης του Άουσβιτς μέχρι τον Ιανουάριο του 1945. Τις εμπειρίες του από τη ζωή στο Άουσβιτς τις κατέγραψε στο δημοφιλέστερο έργο του, το "Εάν αυτό είναι ο άνθρωπος" (Se questo è un uomo), που εκδόθηκε το 1947. Στο μυθιστόρημα του η "Ανακωχή" (La tregua), που εκδόθηκε το 1963, περιγράφει το ταξίδι της επιστροφής του στην Ιταλία μετά την απελευθέρωσή του από το Άουσβιτς.
Γουόλτερ Μπάρλεϊ Γκρίφιν

Ο Γουόλτερ Μπάρλεϊ Γκρίφιν ("Walter Burley Griffin") (24 Νοεμβρίου 1876 - 11 Φεβρουαρίου 1937) ήταν Αμερικανός αρχιτέκτονας και αρχιτέκτονας τοπίου, περισσότερο γνωστός για το σχεδιασμό της Καμπέρα, της πρωτεύουσας της Αυστραλίας. Είναι επίσης γνωστός για την ανάπτυξη της κάτοψης σε σχήμα Γ, τα σκέπαστρα οχημάτων καθώς και για μία προοδευτική χρήση του οπλισμένου σκυροδέματος.

Επηρεασμένος από το κίνημα των «εξοχικών σπιτιών» που έχει τη βάση του στο Σικάγο, ο Γκρίφιν ανέπτυξε ένα μοναδικό μοντέρνο στυλ. Στο μεγαλύτερο μέρος της καριέρας του δούλεψε σε συνεργασία με τη γυναίκα του Μάριον Μαχόνι Γκρίφιν (Marion Mahony Griffin). Στα 28 χρόνια της αρχιτεκτονικής τους συνεργασίας, οι Γκρίφιν σχεδίασαν περισσότερα από 350 κτήρια, σχέδια τοπίου και πολεοδομικά σχέδια καθώς και δομικά υλικά, σχέδια εσωτερικού χώρου, έπιπλα και άλλα είδη οικιακής χρήσης.
Άλντο Ρόσι

thumb|Κοιμητήριο San Cataldo στην Modena της Ιταλίας, Φωτ. Παναγιώτης Πάγκαλος
Ο Άλντο Ρόσι (Aldo Rossi) (1931 - 1997) ήταν ένας από τους πιο σημαντικούς αρχιτέκτονες κατά τη διάρκεια της περιόδου 1972-1988, με διεθνή αναγνώριση. Γεννήθηκε στο Μιλάνο όπου και σπούδασε Αρχιτεκτονική στον Πολυτεχνείο της πόλης. Ακόμα πριν την αποφοίτησή του, το 1959, ξεκίνησε η συμβολή του στο περιοδικό αρχιτεκτονικής "Casabella-Continuita" και έγινε αρχισυντάκτης το χρονικό διάστημα 1961-1964. Δημοσίευσε δύο πάρα πολύ σημαντικά βιβλία, Η Αρχιτεκτονική της Πόλης, "“The Architecture of the City”", (1966) και την Επιστημονική Αυτοβιογραφία, "“A Scientific Autobiography”", (1981). Έγινε μέλος του διδακτικού προσωπικού της Σχολής Αρχιτεκτόνων στο Μιλάνο το 1965 και στο Πανεπιστήμιο της Βενετίας το 1975. Η αυξανόμενη, μάλιστα, φήμη του συνέβαλλε στο διορισμό του ως καθηγητή στη Ζυρίχη, την Ισπανία και τις Ηνωμένες Πολιτείες. Το 1983 ορίζεται διευθυντής της "Venice Biennale", το 1990 λαμβάνει το Αρχιτεκτονικό βραβείο "Pritzker" και το 1992 το μετάλλιο "Thomas Jefferson" στην Αρχιτεκτονική.
Μαξ Μπεργκ

Ο Μαξ Μπεργκ (γερμανικά: "Max Berg") (17 Απριλίου 1870 – 22 Ιανουαρίου 1947) ήταν Γερμανός αρχιτέκτονας και πολεοδόμος.
Σαμ Νταν

Ο Σαμ Νταν (αγγλ. "Sam Dunn", 20 Μαρτίου 1974), είναι Καναδός ανθρωπολόγος, σκηνοθέτης και μουσικός, με κύριο θέμα ενασχόλησης το μουσικό ιδίωμα χέβι μέταλ.

Η πρώτη του ταινία, ήταν το ντοκιμαντέρ """, το οποίο κυκλοφόρησε το 2005 και πραγματεύεται την καταγωγή και την εικόνα του χέβι μέταλ και των διαφόρων παρακλαδιών του. Το 2008, σκηνοθέτησε το δεύτερο ντοκιμαντέρ του με τίτλο "Global Metal", στο οποίο ταξιδεύει σε χώρες εκτός Ευρώπης και Βορείου Αμερικής για να παρουσιάσει τον αντίκτυπο της χέβι μέταλ μουσικής στον υπόλοιπο κόσμο. Το 2009, σκηνοθέτησε τα DVD "Flight 666" και "Beyond the Lighted Stage" των συγκροτημάτων Iron Maiden και Rush, αντίστοιχα.

Το 2011, ο Νταν έκανε την παραγωγή και παρουσίαση της μίνι-σειράς ντοκιμαντέρ με τίτλο "Metal Evolution"" του τηλεοπτικού δικτύου "VH1". Η σειρά, η οποία διαρκεί έντεκα ωριαία επεισόδια, παρουσιάζει τους προπομπούς του χέβι μέταλ, κατά τις δεκαετίες του '50, του '60 και του '70, συνεχίζοντας στα διάφορα ιδιώματα του, όπως το "New Wave of British Heavy Metal", το "Glam Metal", το "Thrash Metal", το "Nu Metal", κ.α.

Επίσης, το 2011, ο Νταν σκηνοθέτησε το ζωντανά βιντεοσκοπημένο DVD των Rush με τίτλο ""Time Machine 2011: Live in Cleveland", ενώ το 2012 σκηνοθέτησε το DVD των Iron Maiden, "En Vivo"".

Ο Νταν έχει παίξει μπάσο σε Καναδικά συγκροτήματα όπως οι "Fungkus" και οι "Burn to Black".
Γιόζεφ Τσότσολ

Ο Γιόζεφ Τσότσολ (Josef Chochol) (13 Δεκεμβρίου 1880 - 6 Ιουλίου 1956) ήταν μία από τις σημαντικότερες προσωπικότητες της μοντέρνας αρχιτεκτονικής της Τσεχοσλοβακίας και ένας από τους μεγαλύτερους εκφραστές του Κυβισμού στην τσέχικη αρχιτεκτονική. Γεννήθηκε στις 13 Οκτωβρίου του 1880 στο Πισέκ (Pisek) της Τσεχίας και πέθανε στις 6 Ιουλίου του 1956 στο Karlovy Vary. Γενικά χαρακτηριστικά του έργου του είναι ο δυναμισμός, γενναιοδωρία των μορφών και η έλλειψη διακόσμησης.
Όττο Χαίσλερ

Ο Όττο Χαίσλερ (γερμ. Otto Haesler) γεννήθηκε στις 13 Ιουνίου 1880 στο Μόναχο και απεβίωσε στις 2 Απριλίου 1962 στην πόλη Βίλχελμχορστ (γερμ. Wilhelmshorst), κοντά στο Πότσδαμ. Ήταν Γερμανός αρχιτέκτονας. Ήταν ανάμεσα στους εξέχοντες εκπροσώπους του Μπαουχάους, όπως ο Βάλτερ Γκρόπιους και ο Μις φαν ντερ Ρόε.
Μαριάνε Μπραντ

Η Μαριάνε Μπραντ ("Marianne Brandt", 1 Οκτωβρίου 1893 - 18 Ιουνίου 1983) ήταν Γερμανίδα ζωγράφος, φωτογράφος, γλύπτρια και σχεδιάστρια που φοίτησε στη σχολή Μπάουχαους κι έγινε διευθύντρια του εργαστηρίου μεταλλουργίας του, το 1928.
Πιερ Λουίτζι Νέρβι

Ο Πιερ Λουίτζι Νέρβι (Pier Luigi Nervi) (21 Ιουνίου 1891 – 9 Ιανουαρίου, 1979) ήταν μηχανικός ιταλικής καταγωγής.
Εμμανουήλ Κοθρής

Ο Εμμανουήλ Κοθρής ( Ιεράπετρα, 26 Νοεμβρίου 1904 - 8 Φεβρουαρίου 2000) ήταν Έλληνας πολιτικός, 10 φορές βουλευτής Λασιθίου και μέλος των κυβερνήσεων του Σοφοκλή Βενιζέλου και του Στέφανου Στεφανόπουλου . Ήταν στενός συνεργάτης του Ελευθερίου Βενιζέλου. Είχε στενές σχέσεις με πολλές διεθνείς προσωπικότητες και ήταν προσκεκλημένος κατ' επανάληψη στο Λευκό Οίκο. Τιμήθηκε με πολλά παράσημα και μετάλλια στην Ελλάδα και στο εξωτερικό.
Ιωάννης Σεργάκης

Ο Ιωάννης Σεργάκης (Νεάπολη Λασιθίου, 1914 - 12 Ιουλίου 1994) ήταν Έλληνας δικηγόρος και πολιτικός, ο οποίος εξελέγη πολλές φορές βουλευτής Λασιθίου. Υπήρξε ιδρυτής, διευθυντής και εκδότης της εφημερίδας "Επαρχιακά Νέα" της Νεάπολης (1945-1966).
Purple Hits

Purple Hits είναι ο τίτλος της συλλογής τραγουδιών του χαρντ ροκ συγκροτήματος Deep Purple, η οποία κυκλοφόρησε τον Ιούνιο του 2003 από την εταιρεία "ΕΜΙ", μόνο στη Φινλανδία, σε μορφή διπλού CD. Η συλλογή αυτή, γνώρισε επιτυχία στη συγκεκριμένη χώρα, αφού ανέβηκε στο Top-10 και παρέμεινε στα τσαρτ για δώδεκα εβδομάδες.
Poedit

Το Poedit (παλιότερα "poEdit") είναι ελεύθερο λογισμικό και διαλειτουργικός επεξεργαστής καταλόγων αρχείων τύπου .po, που βοηθά στην διαδικασία της τοπικοποίησης εφαρμογών. Είναι διαθέσιμο για τα συστήματα GNU/Linux (μέσω της εργαλειοθήκη γραφικών GTK), Mac OS X, ή Windows (με την εργαλειοθήκη wxWidgets) και διανέμεται υπό τους όρους της άδειας MIT.
CocoRosie

Οι CocoRosie είναι ένα μουσικό συγκρότημα που δημιουργήθηκε το 2003 από τις αδελφές
Bianca «Coco» και Sierra «Rosie» Casady. Οι δύο αδελφές γεννήθηκαν και μεγάλωσαν στις ΗΠΑ, αλλά σχημάτισαν το συγκρότημα τους στο Παρίσι μετά που συναντήθηκαν για πρώτη φορά μετά από χρόνια. Η μουσική τους αποκαλείται "freak folk" (ένα είδους Φολκ), και ενσωματώνει στοιχεία από ποπ μουσική, μπλουζ, όπερα, electronica και χιπ χοπ.

Οι CocoRosie ξεκίνησαν σαν ντουέτο, με τη Sierra να τραγουδά, να παίζει κιθάρα, πιάνο και άρπα και τη Bianca να τραγουδά και να χειρίζεται διάφορα παιδικά παιχνίδια, ηλεκτρονικά και κρουστά, καθώς και άλλα εξωτικά όργανα ήχου. Συχνά, στο συγκρότημα προστίθενται διάφοροι μουσικοί, συνήθως μπασίστας, keyboardis και beatboxer. Πραγματοποιούν περιοδείες σε όλη την Ευρώπη, της ΗΠΑ και αλλού. Έχουν κυκλοφορήσει τέσσερα άλμπουμ: "La maison de mon rêve" (2004), "Noah's Ark" (2005), "The Adventures of Ghosthorse and Stillborn" (2007) και "Grey Oceans" (2010).
Τάγμα του Παναγίου Τάφου

Το Τάγμα του Παναγίου Τάφου της Ιερουσαλήμ είναι μοναχικό τάγμα, το οποίο ιδρύθηκε από τον Γοδεφρείδο του Μπουιγιόν μετά την κατάληψη της Ιερουσαλήμ το 1099. Αποτελούμενο από κανονικούς, το τάγμα αυτό έχει ως αποστολή την προστασία του Παναγίου Τάφου, αλλά και την διεξαγωγή των θρησκευτικών τελετουργιών στον χώρο. Με την επέκταση των κατακτήσεων στους Αγίους Τόπους, το τάγμα αναπτύχθηκε επεκτείνοντας την αποστολή του για την προστασία των χώρων λατρείας στο σύνολο των εδαφών του Φράγκικου Βασιλείου της Ιερουσαλήμ.

Με τον χαμό των Λατινικών Κρατών της Ανατολής, το τάγμα αναδιπλώθηκε στην Ευρώπη. Ήταν το 1489 που ο Πάπας Ιννοκέντιος Η΄ αποφάσισε την διάλυση του τάγματος και την απορρόφησή του από το Τάγμα του Αγίου Ιωάννη της Ιερουσαλήμ.
Κλουμπ Μπαλονθέστο Μάλαγα

Η Κλουμπ Μπαλονθέστο Μάλαγα (ισπανικά: "Club Baloncesto Málaga"), γνωστή και ως Ουνικάχα (Unicaja) για εμπορικούς λόγους, είναι ισπανικός επαγγελματικός σύλλογος καλαθοσφαίρισης με έδρα την πόλη της Μάλαγα. Η ομάδα αγωνίζεται στην πρώτη κατηγορία του ισπανικού πρωταθλήματος (Liga ACB) καθώς και στο Γιούροκαπ.
Πάπας Αλέξανδρος Η΄

Ο Πάπας Αλέξανδρος Η΄ (22 Απριλίου 1610 – 1 Φεβρουαρίου 1691), κατά κόσμον Πιέτρο Βίτο Οττομπόνι ("Pietro Vito Ottoboni"), ήταν Πάπας από το 1689 μέχρι το 1691.
Νουρεντίν Ζενγκί

Ο Νουρεντίν Ζενγκί (11 Φεβρουαρίου 1118 - 15 Μαΐου 1174, αραβικά: Νουρ αντ-Ντιν Ζενγκί, πλήρες όνομα Νουρ αντ-Ντιν Αμπού αλ-Κασίμ Μαχμούντ ιμπν Ιμάντ αντ-Ντιν Ζενγκί, τουρκικά: Νουρεντίν Ζενγκί), ήταν Τούρκος εμίρης της Συρίας της Αυτοκρατορίας των Σελτζούκων από το 1146 έως το 1174.

Ήταν ο δευτερότοκος γιος του Ιμαντεντίν Ζενγκί (αραβικά: Ιμάντ αντ-Ντιν Ζενγκί), Τούρκου αταμπέκου του Χαλεπιού και της Μοσούλης, που ήταν αφοσιωμένος εχθρός των Σταυροφόρων στη Συρία. Μετά τη δολοφονία του πατέρα του από έναν ευνούχο υπηρέτη το 1146, ο Νουρεντίν και ο μεγαλύτερος αδελφός του Σεφεντίν, μοίρασαν την ηγεμονία μεταξύ τους, με τον Νουρεντίν να παίρνει το Χαλέπι και τον Σεφεντίν τη Μοσούλη. Το σύνορο μεταξύ των δύο ηγεμονιών ήταν ο ποταμός Χαμπούρ, παραπόταμος του Ευφράτη. Αργότερα ο Νουρεντίν κατέλαβε και τη Δαμασκό. 

Ο Νουρεντίν υπήρξε ηγέτης τεράστιου κύρους. Ήταν άντρας εγκρατής, ταπεινός και περιφρονούσε τον πλούτο. Κυβέρνησε πολλά χρόνια με θαυμαστή επιδεξιότητα και ικανότητα. Πέθανε το 1174 από μόλυνση στο λαιμό.
Πάπας Στέφανος Θ΄

Ο Πάπας Στέφανος Θ΄ (περ. 1020 – Φλωρεντία, 29 Μαρτίου 1058) ήταν Πάπας από τις 3 Αυγούστου 1057 μέχρι τις 29 Μαρτίου 1058.
The Plasma Shaft

Το The Plasma Shaft είναι μία συλλογή από τους Red Hot Chili Peppers. 
Περιέχει το δίσκο Blood Sugar Sex Magik μαζί με άλλα 8 τραγούδια που
προέκυψαν από την ηχογράφηση του.Κυκλοφόρησε στις 24 Ιουνίου του 1994 
αποκλειστικά στην Αυστραλία και την Ιαπωνία.
1-βουτανόλη

Η 1-βουτανόλη είναι οργανική χημική ένωση, που περιέχει άνθρακα, υδρογόνο και οξυγόνο, με χημικό τύπο C4H10O, αν και παριστάνεται συχνά και με τους τύπους C4H9OH, CH3CH2CH2CH2OH και BuOH. Είναι μια πρωτοταγής αλκοόλη με τέσσερα (4) άτομα άνθρακα ανά μόριο. Με βάση το χημικό τύπο της, C4H10O, έχει τα ακόλουθα 6 ισομερή θέσης
(+ 1 οπτικό = 7 συνολικά ισομερή):
# 2-βουτανόλη ή δευτεροταγής βουτανόλη, με σύντομο συντακτικό τύπο: CH3CH2CH(OH)CH3, σε δύο (2) οπτικά ισομερή.
# Μεθυλο-1-προπανόλη ή ισοβουτανόλη, με σύντομο συντακτικό τύπο: (CH3)2CHCH2OH.
# Μεθυλο-2-προπανόλη ή τριτοταγής βουτανόλη, με σύντομο συντακτικό τύπο: (CH3)3COH.
# 1-μεθοξυπροπάνιο ή μεθυλοπροπυλαιθέρας, με σύντομο συντακτικό τύπο: CH3CH2CH2ΟCH3.
# 2-μεθοξυπροπάνιο ή ισοπροπυλομεθυλαιθέρας, με σύντομο συντακτικό τύπο: (CH3)2CHΟCH3.
# Αιθυοξυαιθάνιο ή διαιθυλαιθέρας, με σύντομο συντακτικό τύπο: CH3CH2ΟCH2CH3.

Η βουτανόλη ανήκει στην ομάδα των ζυμελαίων (αγγλόφωνος όρος: "fusel alcohols", γερμανόφωνος όρος: 
"bad likör"), δηλαδή των αλκοολών που έχουν περισσότερων από δύο (2) άτομα άνθρακα ανά μόριο και έχουν σημαντική διαλυτότητα στο νερό.

Η βουτανόλη βρίσκεται φυσικά ως ένα παραπροϊόν της αλκοολικής ζύμωσης ζάχαρης και άλλων σακχάρων. Γι' αυτό είναι φυσικά παρούσα σε πολλά τρόφιμα και ποτά. Είναι επίσης επιτρεπτό τεχνητό αρωματικό πρόσθετο στις ΗΠΑ, που χρησιμοποιήθηκε στο βούτυρο, σε κρέμες, σε φρούτα, σε ρούμι, σε ουΐσκι, σε παγωτά, σε γρανίτες, σε ζαχαρώδη, σε αρτοσκευάσματα, σε λικέρ, καθώς και σε μεγάλο εύρος άλλων καταναλωτικών προϊόντων.

Η μεγαλύτερη χρήση της βουτανόλης είναι ως ένα βιομηχανικό ενδιάμεσο, ειδικότερα για την παραγωγή αιθανικού βουτυλεστέρα, που χρησιμοποιείται ως τεχνητό αρωματικό πρόσθετο και ως βιομηχανικός διαλύτης. Η βουτανόλη είναι είναι πετροχημικό προϊόν, παραγώμενο από το προπένιο και συνήθως χρησιμοποιείται κοντά στη μονάδα παραγωγής της. Η εκτιμώμενη ετήσια παραγωγή της ήταν το 1997 784.000 τόννοι από τις ΗΠΑ, 575.000 τόννοι από τη Δυτική Ευρώπη και 225.000 τόννοι από την Ιαπωνία.
Καρίν Αντόν

Η Καρίν Αντόν (, πραγματικό όνομα Καρίν Αντωνοπούλου,
, γενν. στις 24 Μαΐου 1980) είναι Γαλλίδα τραγουδίστρια ελληνικής και ισπανικής καταγωγής. Το 2003, ηχογράφησε μαζί με την Ουαλή ερμηνεύτρια Μπόνι Τάιλερ τις επιτυχίες της τελευταίας "«Si demain»" ("Turn around") και "«Si s'arrête»" ("It's a Heartache") στην γαλλική και στην πρότυπη αγγλική γλώσσα, σημειώνοντας μεγάλη επιτυχία σε αρκετές γαλλόφωνες χώρες και στην υπόλοιπη Ευρώπη. Επίσης, ηχογράφησε το τραγούδι "«Un Homme se blesse»" με στόχο τα έσοδα των πωλήσεων του σινγκλ να δοθούν σε φιλανθρωπικούς οργανισμούς που ασχολούνται με την βοήθεια αστέγων προσώπων. Εκτός από τραγουδίστρια, είναι επίσης χορεύτρια και κωμική ηθοποιός.
Βασίλειο του Βασπουρακάν

Το Βασίλειο του Βασπουρακάν ήταν ανεξάρτητο αρμενικό βασίλειο κατά τη διάρκεια του Μεσαίωνα, με τα εδάφη του γύρω από τη λίμνη Βαν. Το Βασπουρακάν (αρμενικά: Վասպուրական) ή Βασπουραγκάν στη Δυτική Αρμενική γλώσσα, που σημαίνει "ευγενής γη" ή "γη των πριγκίπων", ήταν αρχικώς η πρώτη και μεγαλύτερη επαρχία της Μεγάλης Αρμενίας, μέχρι να αποτελέσει αργότερα ανεξάρτητο βασίλειο υπό τη δυναστεία των Αρτζρουνιδών. Το 1021/22 ο τελευταίος βασιλιάς του Βασπουρακάν, Σεναχειρήμ Ιωάννης, ανίκανος να αντιμετωπίσει της αυξανόμενες τουρκικές επιδρομές, παραχώρησε το βασίλειό του στον Βυζαντινό αυτοκράτορα Βασίλειο Β´, και το Βασπουρακάν έγινε το βυζαντινό Κατεπανάτο της Βαασπρακανίας.

Τα εδάφη του παλαιού βασιλείου αποτελούν σήμερα τμήμα της ανατολικής Τουρκίας και του βορειοδυτικού Ιράν. Η περιοχή του Βασπουρακάν θεωρείται το λίκνο του αρμένικου πολιτισμού.